  Туспуктэм: vk.com («КУАРА» огин) Майя Бывальцева 11-тӥ гудырикошконэ «Куара» огазеяськон «Пус» лабораторияз дасям нырысетӥ клипсэ поттӥз. Со «пушнер» кырӟасьлэн «Сюлэм» кырӟанэзлы лэсьтэмын. Съёмкаос куартолэзе мынӥзы, вераз ивортодэтъя «Удмуртия» агентстволы «Куара» огазеяськонлэн кивалтӥсез, лабораториын дышетӥсь но видеоужъёслэн режиссёрзы Владислав Степанов. Клиплэсь нимзэ-пуштроссэ авторъёс тазьы усьтӥзы: «Жаг куян интыын юмшан, яке Кызьы инкуазен юн герӟаськем адями но калык, жуг-жаг пӧлы выйыса но, асьсэзыз шедьтыны но лулазы гомась тылзэс утьыны тыршо». Пушнер, IVINAVI, Marie Danic кырӟасьёслы но post-dukes группалы клипъёсты котькудзэ 2-3 нунал ӵоже снимать каризы. Ваньмыз капчи вал шуыны уг луы. Post-dukes группалэн крӟанэзлы клиплы съёмкаос лэсьтыны, кылсярысь, 2 часын уйин султоно луизы. « Отын вал сыӵе секыт сценаос ӟардон азьын, юри ми потамы Иж тыметлэн ярдураз. Отын быгатӥм чебер кадръёс лэсьтыны, соос таӵе дыре гинэ чебер адскысалзы. Эшшо вань шундыпуксёнэн трос сценаос, со но ваньмыз чебер мед луоз шуыса, тыл кызьы кулэ мед луоз шуыса, соосты яке бер ӝыт кулэ вал сниматьтыны яке вазь ӵукна » Владислав Степанов, клипъёслэн режиссёрзы Кырӟанъёс удмуртъёсын но удмурт кылын быдэстэмын ке но, соос быдэсак удмурт пуштросо шуыны уг луы. « Шуыны луоз, удмурт тематикаен но, глобальной тематикаен но герӟасько » Владислав Степанов, клипъёслэн режиссёрзы Клипъёслэн продюсерзы «Пус» лабораторилэн кивалтӥсез Ольга Степанова луиз, режиссёр но монтаж лэсьтӥсьёслэсь ужзэс радъясь – Владислав Степанов, сценарист но режиссёрлэн юрттӥсез – Анастасия Шумилова, лабораториын но «бусыын» операторъёсын Пётр Иванов кивалтӥз. Со сяна, клипъёсты лэсьтонэ юри ӧтем костюмеръёс, реквизиторъёс, визажистъёс, тыл пуктӥсьёс пыриськизы. Оглом, «Пус» лаборатори тямыс толэзь ужаз. Нырысь ик егитъёс сцнеристлэн, монтажёрлэн, операторлэн ужезлы дышетскизы. Собере вуоно клипъёслы раскадравка лэсьтӥзы. Кызьы вераз Владислав Стпепанов, ӝыныез клипъёс вакчи фильмъёс вадь луизы. Гудырикошкон ӵоже арнялы быдэ выль клипъёсты поттозы Ватсалом, лабораториез Лулчеберет кичӧлтонъёсъя азьмуртлэн фондысьтыз утэм коньдонэн радъязы. Тегъёс: крезьгур удмуртъёс видео Удмуртия егитъёс кырӟан  